R. Fico, predseda vlády SR: (2008-09-11):
Slovensko je krajina, ktorá vôbec má problém s kontinuitou. Zoberme si našu históriu, počnúc rokom 1918. Zoberme si 1938, 1948, 1968, 1992 prelom roku 1993. Preto sme si dali do programového vyhlásenia záväzok, že dáme vypracovať, nieže vypracujeme my, ale dáme vypracovať dlhodobú víziu rozvoja spoločnosti do roku 2030 a pokúsime sa získať pre túto víziu podporu všetkých zainteresovaných bez ohľadu na to, kde sa nachádzajú, či na politickom spektre, alebo sa nachádzajú mimo tohto politického spektra. Opakujem, nejde o vládny dokument. Garanciu nad prípravou tohto dokumentu a jeho spracovaním prevzala Slovenská akadémia vied. Materiál je na svete, prešiel dvoma oponentúrami, dokonca boli oponenti z Rakúska, z Českej republiky. Na čele oponentskej komisie stojí predseda Slovenskej akadémie vied pán Luby. Zainteresovaní sú všetci možní pracovníci, vedeckí profesionáli zo všetkých oblastí na tom, aby tento materiál mal svoju primeranú kvalitu a hovoril o tom, ako by Slovensko v roku 2030 malo vyzerať. Materiál obsahuje mnohé ambiciózne ciele. Napríklad v roku 2015 dosiahnuť plnú efektívnu zamestnanosť. Alebo v roku 2030 sa definitívne priblížiť k životnej úrovni krajín Európskej únie. Toto sú ciele, ktoré formujú experti. Opakujem, tento materiál nepísali vládni úradníci a som preto veľmi rád, že po jeho spracovaní a po dvoch oponentských konaniach ho môžeme predložiť teraz na verejnú diskusiu. Chcel by som vyzvať všetkých aj prostredníctvom tejto hodiny otázok, aby na tento dokument reagovali. Dáme ho zverejniť do jedného z denníkov. Je prístupný na internete. Každý, kto by sa chcel k nemu vyjadriť, má možnosť zaslať konkrétne výhrady, pripomienky, doplnky k tomu, aby tento materiál bol definitívne ucelený a zohľadňoval názory celého spektra profesionálnych, neprofesionálnych, všetkých možných združení, ale aj individuálnych občanov. Najmä však chcem vyzvať slovenskú opozíciu, aby sa pridala do verejnej diskusie k tomuto materiálu. Prosím vás, musí  skončiť obdobie, kedy sa stratil akýsi konsenzus na otázkach, ktoré sa týkajú celého štátu. Zopakujem to. Keď bolo referendum o vstupe do Európskej únie, keby opozícia nezabrala v referende pri vstupe do Európskej únie, Slovensko nemá úspešné referendum. To dnes jednoducho všetci presne vedia. Zaujímavé je, že keď išlo o Lisabon, tak takáto dohoda už neexistovala – najmä to chcem povedať tu, týmto prázdnym stoličkám – a je to obrovská škoda, že konsenzus v národných, štátnych veciach zanikol v Slovenskej republike. My sme nikdy v tomto nezlyhali. Nikdy. Bol záujem vstúpiť do Európskej únie a do NATO. Opozícia podporila, keď sme boli v opozícii. Bol záujem na Lisabone? Bol určite obrovský záujem, ale páni z KDH a SDKÚ sa rozhodli ísť cestou vydierania vládnej koalície cez tlačový zákon. Preto vyzývam ešte raz, vráťme sa k témam, ktoré nás spájajú. Môžeme mať rozdielny názor na minimálnu mzdu, môžeme mať rozdielny názor možno na témy, ktoré sú v rámci štvorročného obdobia celkom normálne. Ale ako máme schváliť víziu do roku 2030, keď sa na nej všetci nedohodneme? Dopadne to potom tak, že nejaká vízia bude prijatá, nastúpi vláda, ktorá bude ideologicky inak orientovaná a schváli alebo urobí niečo úplne iné. Vyzývam všetkých politikov, všetky politické sily pri zachovaní štandardného politického súboja o témach, o ktorých musí byť politický súboj, aby sme sa k tejto vážnej téme, ako má Slovensko v roku 2030 vyzerať, spoločne vrátili. Vyjadrime sa k tomu a potom nájdime spôsob ako spoločne celú vec zavŕšiť. Mňa mrzí aj to, že dnes neexistuje konsenzus v otázke eura. A čo euro sme si vymysleli my? My sme len prevzali v roku 2006 záväzok od predchádzajúcej vlády. Dnes opozičné strany nie sú schopné podpísať spoločenskú dohodu. Všetci podpísali,  dôchodcovia, zamestnávatelia, zamestnanci, študenti, profesijné organizácie, obchodníci, celé Slovensko podpísalo, len páni z opozície majú s tým obrovský problém, lebo očakávajú, že v januári príde nejaké veľké zdražovanie, samozrejme, nepríde, a potom nám budú robiť dlhý nos a hovoriť, vidíte, nezvládli ste zavedenie eura. Páni z opozície, toto nie je prístup k národným a štátnym záujmom Slovenskej republiky. Národné a štátne záujmy Slovenskej republiky  musia ísť nad záujmy stranícke. Vyzývam vás, pridajte sa k tejto vízii. (Potlesk v sále.)